Witbank-slagoffer se naam bekend | Maroela Media
Die VF Plus veroordeel die wrede moord op Johanna Rossouw (86) in die Eden Park-aftreeoord in Witbank, Mpumalanga.
Maroela Media het vroeër berig Rossouw is Sondag omstreeks 18:00 in haar huis in Fuchsiastraat in dié aftreeoord oorrompel en vermoor.
Volgens brig. Leonard Hlathi, woordvoerder van die polisie, het sy verskeie meswonde aan haar rug en nek opgedoen. Haar hande is agter haar rug vasgebind en 'n mus is in haar mond gedruk. Seep is oor haar gesig uitgegooi.
Die polisie het dadelik 'n soektog na die verdagte van stapel gestuur nadat 'n ooggetuie die verdagte glo op die dag van die moord gesien het toe hy met Rossouw se wit Honda Jazz die perseel verlaat het.
Die ondersoek het die polisie na Krugersdorp gelei waar die motor verlate gevind is.
Die soektog na die verdagte duur voort.
Willie van Dyk, die VF Plus-raadslid in die eMalahleni- plaaslike munisipaliteit, sê die party beoog om Cynthia Tshabalala, Mpumalanga se LUR vir veiligheid en sekuriteit, te versoek om hierdie wrede moord deeglik te ondersoek sodat die skuldige aan die pen kan ry.
"Die VF Plus betuig sy innige meegevoel met die naasbestaandes van Rossouw," sê Van Dyk.
Die polisie doen ook 'n beroep op enigiemand met meer inligting om kol. One Thobejane te kontak by 079 891 5845 of 08600 10111. SMS'e kan aan 32211 gestuur word.